OBH 6063/1996.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindulása

A panaszos azért fordult Hivatalunkhoz, mivel az ékszerei eltulajdonításával kapcsolatos, továbbá a személyét ért támadások miatt tett feljelentéseivel kapcsolatban eljáró nyomozó hatóságok nem tettek meg mindent a valós tények felderítése érdekében, s az elkövető kilétének felderítésére irányuló indítványait figyelmen kívül hagyták. Beadványaira a rendőrség, illetve a nyomozás felügyeletét gyakorló ügyészségtől nem kapott érdemi választ.

Minthogy az adott esetben felmerült, az Alkotmány 2. § (1) bekezdésében deklarált jogállamiságból fakadó jogbiztonság sérelme, az ügyben vizsgálatot rendeltem el.

A tényállás és az azzal kapcsolatos vizsgálat megállapításai

	1./ A panaszos által ismeretlen nő ellen tett feljelentés alapján indított nyomozást a Budapesti XXI. kerületi Rendőrkapitányság az 1995. február 10. napján kelt 161-1299/1994. bü. számú határozatával megszüntette azzal, hogy az eljárás adatai alapján nem állapítható meg, miszerint a panaszos által sérelmezett bűncselekményt a gyanúsított követte el. 
A panaszos, - mint az ügy sértettje - által előterjesztett panaszt a Budapesti XX. XXI és XXIII. kerületi Ügyészség az 1995. szeptember 12. napján kelt B. XXI. 1748/1994. számú határozatával elutasította. 

	2./ A rendelkezésre álló iratok tartalmából megállapíthatóan a panaszos ékszerei ellopása miatti feljelentése alapján eljáró nyomozó hatóság az ügyben végzett, meglehetősen széleskörű nyomozás során ékszereket foglalt le, számos tanút hallgatott meg. Ezen eljárása keretében a panaszos bizonyítási indítványaiban hivatkozott körülményeket is megvizsgálták. Az ekként lefolytatott nyomozás eredményeként keletkezett nyomozást megszüntető rendőri és ügyészi határozatok ellen bejelentett panaszával kapcsolatban az ügy sértettjét utóbb a nyomozó hatóság kétszer is meghallgatta, amely meghallgatásokról jegyzőkönyvet is felvettek.

A bűncselekmény gyanújával kapcsolatos adatok értékelését a büntető eljárásról szóló 1973. évi I. törvény 5. §-ának (1) bekezdése a nyomozó hatóságok, illetve az ügyészség, vádemelés esetén pedig a bíróság hatáskörébe utalja, mivel a tényállás tisztázását az eljáró hatóságok feladatává teszik. Ebből következően az állampolgári jogok országgyűlési biztosa nem értékelheti  a nyomozás során felmerült bizonyítékokat, így ebben a körben a bűncselekmény alapos gyanúját, vagy annak hiányát sem állapíthatja meg. Az országgyűlési biztos vizsgálata kizárólag az ügyészi szakban lezárult büntető ügyekkel kapcsolatos eljárási cselekményekre, illetve mulasztásokra terjedhet ki. A rendelkezésre álló adatok alapján pedig az eljárást a nyomozó hatóság a hatályos jogszabályok szerint, a törvényesség sérelme nélkül folytatta le. 

Mindezekhez képest a panaszos által sérelmezett tények tekintetében rendelkezésre álló adatok alapján nem állapítható meg olyan alkotmányos visszásság, amely az 1993. évi LIX. törvény 20. §-a (1) bekezdésében részemre biztosított jogkör alapján további intézkedés megtételét tenné indokolttá.

Budapest, 1997. április 21.

Gönczöl Katalin